**Dôvodová správa**

1. ***Všeobecná časť***

Poslanec NR SR a člen hnutia REPUBLIKA Eduard Kočiš predkladá do Národnej rady Slovenskej republiky návrh zákona, ktorým sa mení a dopĺňa zákon č. 180/2014 Z. z.
o podmienkach výkonu volebného práva a o zmene a doplnení niektorých zákonov
v znení neskorších predpisov.

**Cieľom predloženej novely zákona je zavedenie transparentnosti do spracovania výsledkov volieb konaných v Slovenskej republike a to takým spôsobom, že zápisnice o priebehu a výsledku hlasovania vo volebných okrskoch sa budú musieť povinne zverejňovať na internetových stránkach obcí a zápisnice okresných volebných komisií sa budú zverejňovať na internetovej stránke štatistického úradu.**

Občania Slovenskej republiky majú Ústavou garantované právo zapájať sa do chodu vecí verejných prostredníctvom volieb. Po zatvorení volebných miestností a sčítaní hlasov sa výsledky volieb z okrskových volebných komisií odosielajú elektronicky na okresné volebné komisie prostredníctvom Integrovaného volebného informačného systému a po ich spracovaní sa zverejňujú na určenom webovom sídle Štatistického úradu Slovenskej republiky. Vyhotovené zápisnice okrskových a okresných volebných komisií síce musia príslušné úrady archivovať, nie však zverejňovať. Občania tak strácajú kontrolu nad spracovaním ich hlasov vo voľbách a  musia sa spoliehať len na výsledky zverejnené Štatistickým úradom, bez možnosti ich reálneho overenia.

Novela zákona preto ukladá obciam a štatistickému úradu povinnosť zverejňovať zápisnice o priebehu a výsledku hlasovania vo volebných okrskoch na ich internetových stránkach. To vytvorí priestor na transparentnú kontrolu výsledkov volieb občanmi a obmedzí možnosti manipulácie týchto výsledkov.

V rámci novely zákona sa upravuje aj často sporné vyhotovovanie si výpisov, odpisov alebo fotografovanie zápisníc členmi okrskových volebných komisií. Prípady z praxe ukazujú, že predsedovia volebných komisií nemajú jednotný názor na takéto požiadavky členov komisií a v niektorých prípadoch fotografovanie zápisníc členom komisií zakazujú, a v iných zase dovoľujú. V zmysle úpravy si bude môcť každý robiť výpisy, odpisy a fotografie zápisníc okrskových a okresných komisií, čím sa výrazne zvýši transparentnosť sčítavania hlasov a dôvera občanov v právoplatnosť a zmysluplnosť volieb v Slovenskej republike.

Novela zákona nepredstavuje takmer žiadnu administratívnu a finančnú záťaž pre sektor verejnej a štátnej správy a má pozitívny vplyv na informovanosť občanov o spracovaní ich hlasov a výsledkoch volieb konaných na území Slovenskej republiky.

***Osobitná časť***

**Článok I**

V bode 1 sa pre obce zavádza povinnosť zverejňovať zápisnice o priebehu a výsledku hlasovania vo volebnom okrsku, príp. okrskoch, na ich internetových stránkach tak,
aby boli zápisnice verejne prístupné komukoľvek. Rovnako tak sa zo zápisníc budú môcť robiť výpisy, odpisy a fotokópie, napr. na vyžiadanie pre členov týchto komisií.

V bode 2 sa pre Štatistický úrad Slovenskej republiky zavádza povinnosť zverejňovať zápisnice okresných volebných komisií. V rámci úpravy sa zavádza možnosť robenia výpisov, odpisov a fotokópií predmetných zápisníc pre kohokoľvek.

**Článok II**

Zavádza sa primeraná legisvakačná lehota za účelom oboznámenia sa s novou právnou úpravou s ohľadom na predpokladaný dátum vyhlásenia zákona v Zbierke zákonov SR. Navrhuje sa účinnosť zákona pätnástym dňom po jeho vyhlásení v Zbierke zákonov.